Tydelike skikking by Huis Davidtsz bereikSipho Ditshego, ŉ skoonmaker, hervat sy take by Huis Davidtsz ná ŉ staking die afgelope week (Foto: Maroela Media) Sake by Huis Davidtsz in die Pretoriase middestad het voorlopig na normaal teruggekeer nadat stakende werkers ‘n tydelike skikking met die sentrumbestuur bereik het. Die Gautengse departement van maatskaplike ontwikkeling het intussen EFF-lede wat hulle by die geskil ingemeng het, by die Menseregtekommissie verkla. Werkers by die tehuis vir bejaardes en verswakte volwassenes staak sedert Woensdag weens verskeie arbeidsgeskille. Die nagenoeg 150 inwoners het sedertdien net die mees basiese versorging ontvang. Slegs ŉ senior suster en enkele verpleegsters is toegelaat om te werk. Geen bestuurslede was by die sentrum nie en inwoners, talle van hulle verswak, is grootliks aan hulle eie genade oorgelaat. Maroela Media het vroeër berig Solidariteit Helpende Hand het laat Donderdagmiddag ŉ dringende hooggeregshofbevel verkry wat hom toestemming gee om die gebou binne te gaan om inwoners te help versorg. Dít nadat hy talle klagtes, waaronder van bekommerde familielede van inwoners van die sentrum, ontvang het. Ten spyte van die hofbevel én die polisie se teenwoordigheid daar, is Helpende Hand Vrydagoggend aanvanklik steeds nie toegelaat om in te gaan nie. Werkers het laat Vrydagoggend ŉ tydelike ooreenkoms met die bestuur aangegaan, ingevolge waarvan hulle terugkeer werk toe. Hulle vergader weer Maandag met die sentrumbestuur en amptenare van die departement van maatskaplike ontwikkeling om ŉ permanente oplossing vir geskille te probeer vind. Helpende Hand sê hy is eers daarna toegelaat om met opruimingswerk te begin help. Antoinette Deysel, ŉ maatskaplike werker van die organisasie, het saam met amptenare van die departement van maatskaplike ontwikkeling ŉ evaluering van die situasie gedoen. Vrywilligers is daarna regdeur die sentrum ontplooi om die agterstand te help inhaal. Tientalle mense, van studenteverpleegsters tot diegene wat hulle dienste as skoonmakers aangebied het, het aangemeld om te help. “Die belangrikste ding om te besef is dat inwoners soos dié nie onder ŉ arbeidsgeskil mag ly nie,” het Deysel gesê. Sy sê die afgelope week se situasie wys dat die publiek – en veral kwesbare lede van die gemeenskap – die beskerming van die departement van maatskaplike ontwikkeling nodig het. Praktiese opruimingswerk is eers aan die gang gekry en inwoners is onder meer gehelp om weer skoon te kom. Inwoners wat doeke gebruik, is in sommige gevalle net een keer per dag skoongemaak, terwyl ŉ gestremde inwoner in sy rolstoel moes slaap omdat niemand hom tot in die bed kon help nie. ŉ Traumaberader en maatskaplike werker van Helpende Hand het intussen begin om inwoners te vertroos. Deysel sê die afgelope week se ontwrigting het groot ontsteltenis by talle van die inwoners veroorsaak en dat daar ook op emosionele vlak na hulle omgesien moet word. Die Gautengse departement van maatskaplike ontwikkeling sê intussen hy, saam met die bestuur van die tehuis, het die Menseregtekommissie gevra om die optrede van EFF-lede wat by die geskil betrokke geraak het, te ondersoek. Verteenwoordigers van die party het mense op die perseel gedreig en dienste daar help ontwrig. Hulle het vrywilligers ook gekeer om die gebou binne te gaan. Die departement sê die EFF se optrede bedreig die gesondheid van senior burgers deur hulle onnodig te traumatiseer. “Dit is mishandeling van ouer mense en skend hulle menseregte,” sê die departement. Hy sê ook geen arbeidsgrief kan die EFF se optrede regverdig nie. Dis boonop die tweede keer dat EFF-lede werksaamhede by Huis Davidtsz ontwrig. Volgens die departement het EFF-lede ook werksaamhede by drie ander tehuise in die stad ontwrig, terwyl hulle kwansuis vir werkers se regte opgestaan het. Lees alle vorige berigte oor Huis Davidtsz op Maroela Media.